Zim-minister se dogter sterf in Ikeys-koshuisProf Jonathan Moyo, minister van hoër onderwys in Zimbabwe (Foto: Twitter) Prof. Jonathan Moyo, minister van hoër onderwys in Zimbabwe, se dogter is Saterdagoggend dood aangetref in haar kamer by die Universiteit van Kaapstad. Zanele Naledi Ntombizodwa Moyo (20) het politieke wetenskap, internasionale betrekkinge en geslagstudies gestudeer. Minister Moyo het die nuus op Twitter bekend gemaak en gesê sy dogter was ŉ “engel”. “God se mense, my engelkind Zanele is nie meer hier nie,” het hy geskryf. Sy kollegas het die tragiese nuus aan hom meegedeel tydens ŉ lesing by die Nasionale Universiteit van Wetenskap en Tegnologie in Bulawayo, Zimbabwe se tweede grootste stad. ŉ Woordvoerder vir die familie, Simiso Mlevu, het gesê ŉ nadoodse ondersoek sal gedoen word en die owerhede stel verder ondersoek in. Azwi Mufamadi, woordvoerder van die universiteit, kon nog nie verdere besonderhede aan Maroela Media beskikbaar maak nie.